Document ID: 32014D0008

VYKONÁVACIE ROZHODNUTIE KOMISIE
z 10. októbra 2013,
ktorým sa mení rozhodnutie 2010/372/EÚ o použití kontrolovaných látok ako procesných činidiel podľa článku 8 ods. 4 nariadenia Európskeho parlamentu a Rady (ES) č. 1005/2009
[oznámené pod číslom C(2013) 6517]
(Iba francúzske, holandske, nemecké, poľské, portugalské a talianske znenie je autentické)
(2014/8/EÚ)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Európskeho parlamentu a Rady (ES) č. 1005/2009 zo 16. septembra 2009 o látkach, ktoré poškodzujú ozónovú vrstvu (1), a najmä jeho článok 8 ods. 4,
keďže:
(1)
Vzhľadom na povinnosti Únie vyplývajúce z rozhodnutia X/14 a následných rozhodnutí zmluvných strán Montrealského protokolu o látkach, ktoré poškodzujú ozónovú vrstvu, sa článkom 8 ods. 4 nariadenia (ES) č. 1005/2009 obmedzuje použitie kontrolovaných látok ako procesných činidiel na 1 083 metrických ton za rok a emisií z použitia procesných činidiel na 17 metrických ton za rok.
(2)
V nariadení (ES) č. 2010/372/EÚ (2) sa uvádza zoznam podnikov, ktorým sa povoľuje používať kontrolované látky ako procesné činidlá, pričom sa pre každý dotknutý podnik stanovujú maximálne množstvá, ktoré tieto podniky môžu použiť na úpravu a ktoré možno uvoľniť.
(3)
Od roku 2010 prestali kontrolované látky ako procesné činidlá používať dva podniky (Anwil SA a CUF Quimicos Industriais SA). Ďalší podnik (Arkema France SA) informoval príslušné orgány Francúzska, že v údajoch o emisiách, ktoré oznámil Komisii za roky 2007, 2008, 2009, 2010 a 2011, sa vyskytovali závažné a očividné chyby, v dôsledku čoho došlo k výraznému podhodnoteniu ročných emisií. Komisia z týchto údajov vychádzala pri výpočte limitu tohto podniku podľa prílohy k rozhodnutiu 2010/372/EÚ, v ktorom sa uvádza zoznam podnikov a maximálnych množstiev, ktoré môže každý podnik za rok uvoľniť. Francúzske príslušné orgány predmetnú žiadosť prešetrili a dospeli k záveru, že v oznámených údajoch sa skutočne vyskytujú zjavné chyby. Zdá sa, že tieto chyby v oznámených údajoch, ktoré boli základom stanovenia limitu pre daný podnik, ktorý bol výrazne nižší ako limit, ktorý by bol stanovený v prípade poskytnutia správnych údajov o ročných emisiách, nie sú zámerné. V limite podniku stanovenom v prílohe k rozhodnutiu 2010/372/EÚ preto nie sú správne zohľadnené historické ročné emisie tohto podniku a je potrebné ich opraviť.
(4)
Je preto potrebné zmeniť prílohu k rozhodnutiu 2010/372/EÚ.
(5)
Okrem toho je potrebné objasniť, že v rámci jedného podniku je možné uskutočniť prenos kvót na úpravu medzi rôznymi látkami a použitiami.
(6)
Rozhodnutie 2010/372/EÚ by sa preto malo zodpovedajúcim spôsobom zmeniť.
(7)
Rozhodnutie 2010/372/EÚ nie je časovo obmedzené, a preto by mohlo byť vhodné ho zrevidovať, a to najmä jeho prílohu s prihliadnutím na budúci technický vývoj.
(8)
Opatrenia stanovené v tomto rozhodnutí sú v súlade so stanoviskom výboru zriadeného článkom 25 ods. 1 nariadenia (ES) č. 1005/2009,
PRIJALA TOTO ROZHODNUTIE:
Článok 1
Rozhodnutie 2010/372/EÚ sa mení takto:
1.
V článku 3 sa prvá veta nahrádza takto:
„Podnik môže svoje kvóty upraveného množstva pridelené existujúcemu zariadeniu uvedenému v prílohe bez ohľadu na látku alebo použitie, na ktoré bolo uvedené množstvo pridelené, previesť úplne alebo čiastočne na iný podnik uvedený v prílohe alebo ich previesť v rámci tohto istého podniku na inú látku a použitie uvedené v prílohe pre tento podnik.“
2.
Príloha k rozhodnutiu 2010/372/EÚ sa nahrádza prílohou k tomuto rozhodnutiu.
Článok 2
Toto rozhodnutie je určené týmto podnikom:
Anwil SA
Ul. Toruńska 222,
87-805 Włocławek
POĽSKO
Arkema France S.A.
420, rue d’Estienne D’Orves
92705 Colombes Cedex
FRANCÚZSKO
Bayer Material Science AG
CAS-PR-CKD, Gebäude B669
41538 Dormhagen
NEMECKO
CUF Químicos Industriais SA
Quinta da Indústria Beduído
3860-680 Estarreja
PORTUGALSKO
Potasse et Produits Chimiques SA
95 rue du General de Gaulle
68802 Thann Cedex
FRANCÚZSKO
Vencorex France
Etablissement du Pont-de-Claix
Plate-forme chimique
Rue Lavoisier
BP16
38801 Le Pont-de-Claix Cedex
FRANCÚZSKO
Solvay Specialty Polymers Italy SpA
Viale Lombardia 20
20021 Bollate (MI)
TALIANSKO
Teijin Aramid BV
Oosterhorn 6
9930 AD Delfzijl
HOLANDSKO
V Bruseli 10. októbra 2013

Labels: 4
20